शिक्षक-भर्ती घोटाले पर हुए सवाल; बाहर आकर बोले- दिल्ली के बॉसेस के पेट डॉग नहीं बनेंगे
school jobs scam, Abhishek Banerjee to appear before CBI, शिक्षक भर्ती घोटाला केस में अभिषेक-बनर्जी से CBI पूछताछ करेगी
तृणमूल कांग्रेस नेता अभिषेक बनर्जी से CBI ने शनिवार को 9 घंटे पूछताछ की। इस बीच मीडिया रिपोर्ट्स के हवाले से जानकारी सामने आई है कि अभिषेक बनर्जी कोलकाता हाईकोर्ट के आदेश के खिलाफ सुप्रीम कोर्ट में अपील करने वाले हैं। दरअसल, कलकत्ता हाईकोर्ट ने शिक्षक भर्ती घोटाले में ED और CBI को अभिषेक बनर्जी से पूछताछ करने की अनुमति दी थी।
पूछताछ के बाद बाहर आकर अभिषेक ने कहा कि यह CBI और मेरे समय की बर्बादी के अलावा कुछ नहीं है। हम दिल्ली के बॉसेस के पेट डॉग नहीं बनेंगे। इसलिए हमें टारगेट किया। नोटबंदी पर अभिषेक ने कहा अब वोटबंदी का जमाना है, नोटबंदी से कुछ नहीं होगा. 'वोटबंदी' 2024 में होगी...कर्नाटक के परिणाम 2024 में दोहराए जाएंगे। 
उधर, CM ममता बनर्जी ने ट्वीट किया, ‘केंद्र में एक निरंकुश सरकार के एजेंसी-राज ने हमारे काम को चुनौतीपूर्ण बना दिया है, लेकिन देशभर में लाखों लोग हमारे साथ हैं। उन्होंने वाम सरकार को हटाकर 2011 में पहली बार राज्य में तृणमूल कांग्रेस पार्टी के सत्ता में आने की वर्षगांठ के मौके पर सोशल मीडिया पर अपनी बात रखी।
शुक्रवार को मिला था अभिषेक को CBI का नोटिस
अभिषेक ने शुक्रवार को ट्विटर पर CBI का नोटिस शेयर कर लिखा- मुझे कल यानी 20 मई को CBI के सामने पेश होने का नोटिस मिला है। एक दिन पहले नोटिस नहीं दिए जाने के बाद भी मैं CBI के समन का पालन करूंगा। जांच के दौरान मैं सहयोग करूंगा।
एजेंसी का नोटिस मिलने के बाद अभिषेक ने अपने जनसंपर्क अभियान को अस्थाई रूप से रोक दिया है। उन्होंने शुक्रवार शाम को मीडिया से बात करते हुए कहा कि CBI ने मुझे कल सुबह 11 बजे बुलाया है। इसीलिए मैं आज रात कोलकाता लौट रहा हूं।
22 मई मैं बांकुरा में उसी जगह से अपनी यात्रा शुरू करूंगा, जहां आज रुका हूं। इस तरह की घटनाओं से विचलित हुए बिना अधिक समर्पण, उत्साह और प्रतिबद्धता से बंगाल के लोगों की सेवा का प्रयास करूंगा।
मेरे मन में न्यायपालिका के प्रति सम्मान: अभिषेक
अभिषेक ने कहा कि मेरे मन में न्यायपालिका और अदालत के प्रति सम्मान है। मुझे जांच एजेंसियों के साथ सहयोग करने में कोई समस्या नहीं है। इससे पहले भी केंद्रीय एजेंसियों ने मुझे पूछताछ के लिए बुलाया था तो मैंने उनका सहयोग किया था।
शुक्रवार को बांकुड़ा में एक जनसभा में अभिषेक बनर्जी ने कहा था कि वोटरों के अलावा मैंने किसी के भी सामने अपना सिर नहीं झुकाया है। अगर मेरे खिलाफ भ्रष्टाचार का सबूत मिलता है तो CBI मुझे गिरफ्तार करे। जांच एजेंसी ने मुझे तलब किया है, क्योंकि वे यह जनसंपर्क अभियान बंद कराना चाहते हैं। वे शाम को बांकुरा में रैली करने वाले थे, लेकिन CBI का नोटिस मिलने के बाद बंगाल CM ममता ने रैली को संबोधित किया।
अभिषेक ने शिक्षक भर्ती घोटाले में ED और CBI को उनसे पूछताछ की अनुमति के कोलकाता हाईकोर्ट के आदेश पर फिर से विचार करने की अर्जी लगाई थी। जिसे 18 मई को कोर्ट ने खारिज कर दिया। साथ ही कोर्ट ने अभिषेक पर 25 लाख रुपए जुर्माना भी लगाया। जस्टिस अमृता सिन्हा ने हाईकोर्ट के फैसले पर विचार करने से इनकार कर दिया। मामले में घोटाले के आरोपी कुंतल घोष भी याचिकाकर्ता थे। कोर्ट ने उन पर भी 25 लाख रुपए जुर्माना लगाया है। पढ़ें पूरी खबर...
क्या है शिक्षक भर्ती घोटाला
बंगाल में हुआ यह घोटाला 2014 का है। तब पश्चिम बंगाल स्कूल सर्विस कमीशन (SSC) ने सरकारी स्कूलों में शिक्षकों की भर्ती निकाली। प्रक्रिया 2016 में शुरू हुई थी। उस वक्त पार्थ चटर्जी शिक्षा मंत्री थे। इस मामले में गड़बड़ी की कई शिकायतें कोलकाता हाईकोर्ट में दाखिल हुई थीं।
याचिकाकर्ताओं का आरोप था कि जिन कैंडिडेट के नंबर कम थे उन्हें मेरिट लिस्ट में टॉप पर रखा गया। कुछ कैंडिडेट का मेरिट लिस्ट में नाम न होने पर भी उन्हें नौकरी दे दी गई। ऐसे लोगों को भी नौकरी दी गई, जिन्होंने TET परीक्षा भी पास नहीं की थी।
CBI ने पिछले साल 30 सितंबर को पहली चार्जशीट पेश की थी। इसमें पूर्व शिक्षा मंत्री पार्थ चटर्जी समेत 16 लोगों के नाम थे। ED ने पार्थ चटर्जी और उनकी करीबी अर्पिता मुखर्जी को गिरफ्तार किया था। पार्थ 23 जुलाई 2022 से जेल में हैं, उनकी जमानत याचिकाएं खारिज हो चुकी हैं।